লোকসভায় ‘বন্দেমাতরম’ বিষয়ে আলোচনা, সূচনা করবেন প্রধানমন্ত্রী

ওয়েব ডেস্ক : ভারতের দেশাত্মবোধক গান ‘বন্দেমাতারম’ (Vande Mataram)-এর ১৫০ বছর পূর্তি উপলক্ষে লোকসভায় বিশেষ আলোচনা করবেন প্রধানমন্ত্রী নরেন্দ্র মোদি (Narendra Modi)। সোমবারই সেই আলোচনার সূচনা করবেন তিনি। তুলে ধরবেন এই গানের ইতিহাস ও বহু অজানা দিক।

সূত্র মারফত জানা যাচ্ছে, স্বাধীনতা সংগ্রামের সময় বঙ্কিমচন্দ্র চট্টোপাধ্যায় রচিত এবং ১৮৭৫ সালের ৭ নভেম্বর ‘বঙ্গদর্শন’ সাহিত্য পত্রিকায় প্রথম প্রকাশিত এই গানটির অবদান তুলে ধরবেন প্রধানমন্ত্রী (PM Modi)। ঐতিহাসির গুরুত্বের পাশাপাশি বর্তমান প্রাসঙ্গিকতাকেও তুলে ধরবেন তিনি।

আরও খবর : কবে স্বাভাবিক হবে ইন্ডিগোর বিমান পরিষেবা? দেখুন বড় আপডেট

দেশাত্মবোধক এই গান নিয়ে কী কী বলেন মোদি, সেদিকেই সবার নজর থাকবে এদিন। কারণ সম্প্রতি প্রধানমন্ত্রী অভিযোগ করে বলেছিলেন, ১৯৩৭ সালে এক অনুষ্ঠানে গানের গুরুত্বপূর্ণ স্তবকগুলি বাদ দিয়ে দিয়েছিল কংগ্রেস (Congress)। তা করেই দেশভাগের বীজ কংগ্রেস রোপন করেছিল বলেও অভিযোগ করেছিলেন তিনি। তবে কংগ্রেসের তরফে জানানো হয়েছে, বিভিন্ন সম্প্রদায় ও ধর্মের কথা মাথায় রেখেই তারা গানে পরিবর্তন করেছিল।

জানা যাচ্ছে, লোকসভায় ‘বন্দেমাতারম'(Vande Mataram) নিয়ে আলোচনার জন্য বরাদ্দ করা হয়েছে ১০ ঘন্টা। এনডিএ সদস্যের জন্য বরাদ্দ হয়েছে তিন ঘন্টা। এর পাশাপাশি কেন্দ্রীয় স্বরাষ্ট্রমন্ত্রী অমিত শাহ (Amit Shah) মঙ্গলবার রাজ্যসভায় এ নিয়ে আলোচনার সূচনা করবেন। প্রসঙ্গত, সংসদে আগামী ১৯ ডিসেম্বর পর্যন্ত চলবে শীতকালীন অধিবেশন। ফলে ‘বন্দেমাতরম’ নিয়ে বিতর্ক কোন দিকে মোড় নেই এখন সেটাই দেখার বিষয়।